**AM ARS ÎN VERSUL DE IUBIRE - ACROSTIH**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

AM ARS ÎN VERSUL DE IUBIRE - ACROSTIH

Adeseori privesc cu drag pădurea,

Mă simt lovit când simt în piept securea

Acelor care fură fără preget.

Ridică oare cei în drept vreun deget?

Sau sunt părtaşi la jaful naţional?

Întreb retoric fiindcă e banal

Niciunul să-şi ferească buzunarul.

Va fi umplut cum plin le e paharul.

E lacomia lor covârşitoare,

Risipa ţării sigur nu îi doare

Şi-şi cumpără castele pe Loara.

Unde eşti Ţepeş să ne scuturi ţara

Lăsată la cheremul unor hoţi,

De drumul mare, poate nu chiar toţi,

Energici tehnocraţi ori politruci

În munca lor de-a pune pe butuci

Un plai de basm râvnit de mulţi duşmani.

Bicisnicia lor o dau pe bani

Într-un şezlong pe Coasta de Azur.

Românule pe stemă ai un vultur!

E vremea să te scuturi, să mă scutur!

Poporul merită o altă soartă.

Am tot cerşit mereu din poartă-n poartă.

Trecutul l-am uitat adeseori,

Românul nu e neam de răbdători.

Între Carpaţi suntem de-un leat cu zeii,

E vremea să gonim toţi derbedeii.

În faţa ţării noi suntem datori!

Mi-e tot mai dor de ţara mea de mâine,

E visul meu să aibă toţi o pâine

La casa noastră, scumpă România!

E timpul să renască prietenia!